laion/Wikipedia-Exotic huggingface dataset:
קנת באוארסוקס

קנת באוארסוקס (בשם מלא באנגלית: Kenneth Dwane "Sox" Bowersox; נולד ב-14 בנובמבר 1956, פורטסמות') הוא טייס קרב ואסטרונאוט לשעבר בתוכנית מעבורות החלל של נאס"א. קנת באוארסוקס נולד בפורטסמות' וגדל בקליפורניה. לאחר סיום לימודי בית ספר הוא למד באקדמיה הימית של ארצות הברית אותה סיים בשנת 1978 עם תואר בהנדסת אווירונאוטיקה. לאחר סיום הלימודים קנת באוארסוקס סיים קורס טיס. בשנת 1979 הוא סיים לימודי תואר שני בהנדסת מכונות באוניברסיטת קולומביה. באוארסוקס קיבל הסמכה של טייס ניסוי והיה טייס ניסוי של מטוסים "ווט A-7 קורסייר II" ו-"מקדונל דאגלס F/A-18 הורנט". בשנת 1987 באוארסוקס התקבל ליחידת האסטרונאוטים של נאס"א. הוא היה חבר בצוות קרקע של מספר משימות. בשנת 1992 הוא השתתף במשימת STS-50 כטייס של מעבורת החלל קולומביה (ריצ'רד ריצ'רדס) היה מפקד צוות. המטרה העיקרית של הטיסה הייתה מחקר בתחום חוסר כבידה. במשימת STS-61 באוקטובר 1993 הוא היה טייס מעבורת החלל אנדוור (ריצ'רד קובי היה מפקד צוות). צוות ביצע עבודות תחזוקה של טלסקופ החלל האבל. בשנת 1995 הוא טס כמפקד צוות על סיפון מעבורת החלל קולומביה במשימה STS-73. במהלך הטיסה בוצעו מחקרים בתחום חוסר כבידה. במשימת STS-82 בתחילת 1997 הוא היה מפקד מעבורת החלל דיסקברי. צוות ביצע עבודות תחזוקה של טלסקופ החלל האבל. בשנת 2002 בטיסת STS-113 (ג'ים ות'רבי היה מפקד טיסה) באוארסוקס הגיע לתחנת החלל הבין-לאומית והיה מפקד משלחת מס' 6 לתחנת החלל הבין-לאומית. המשלחת כללה גם ניקולאי בודארין מרוסיה ודונלד פטיט מארצות הברית. הצוות היה מתוכנן לפעול בתחנת החלל במשך 4 חודשים. ב-2 בדצמבר 2002 משלחת מס' 5 בפיקוד של ולרי קורזון עזבה את תחנת החלל ומשלחת מס' 6 החלה לפעול לפי תוכנית. ב-15 בינואר 2003 באוראסוקס ופטיט ביצעו פעילות חוץ רכבית. המטרה הייתה להכין לשימוש חלק חדש של תחנת החלל - P1. הפעילות הסתיימה לאחר כ-7 שעות. ב-1 בפברואר 2003 התרחש אסון קולומביה. כתוצאה מכך הופסקו טיסות של מעבורות חלל וסוכם על הארכת שהות המשלחת בתחנות החלל עד ל-מאי 2003. ב-4 בפברואר לתחנת החלל הגיע חללית מסע פרוגרס M-47 עם ציוד ומצרכים לצוות התחנה. ב-8 באפריל 2003 באוראסוקס ופטיט ביצעו פעילות חוץ רכבית נוספת. המטרה הייתה להמשיך הכנות להפעלת חלק P1 ולשנות חיבורים של כבלי פיקוד לחלקים S0 ו-P1. הפעילות הסתיימה לאחר כ-7 שעות. ב-28 באפריל לתחנת החלל הגיע חללית סויוז TMA-2 עם משלחת מס' 7 בפיקוד יורי מלנצ'נקו. לאחר העברת שליטה על תחנת החלל צוות חדש, חברי משלחת קבועה מס' 6 נכנסו לחללית סויוז TMA-2 וחזרו לכדור הארץ לאחר כ-160 ימי פעילות בחלל. בגלל בעיה טכנית הנחיתה בוצע כ-400 ק"מ מאתר המתוכנן. במהלך שהות בתחנה בוצעו 15 ניסויים בתחומים שונים. בשנת 2006 באוארסוקס פרש מנאס"א. הוא מונה לתפקיד ניהולי בSpaceX ופרש ממנה בשנת 2011. בשנת 2019 הוא חזר לנאס"א ומונה לתפקיד ניהולי. מדיה וקבצים בנושא קנת באוארסוקס בוויקישיתוף ביוגרפיה תיאור פעילות משלחת 6 בתחנת החלל הבין לאומית
ראיית מנהרה

ראיית מנהרה (גם: ראיית צינור, באנגלית: Tunnel vision) היא אובדן הראייה ההיקפית (אנ') עם שימור הראייה המרכזית, וכתוצאה מכך שדה ראייה מצטמצם לכדי עיגול קטן דמוי מנהרה. במדינת ישראל, אדם בעל ראיית מנהרה ששדות הראייה שלו 20 מעלות ומטה מוגדר כעיוור על פי חוק (Legally Blind). בין הגורמים לראיית מנהרה: רטיניטיס פיגמנטוזה, מחלת ניוון רשתית. גלאוקומה, מחלה של העין. איבוד דם (היפובולמיה). צריכת אלכוהול. תרופות פסיכואקטיביות. תרופות ממריצות המשחררות ו/או מונעות ספיגה חוזרת של דופמין ונוראפינפרין, בפרט אמפטמינים. פחד או מצוקה קיצוניים, לרוב בהקשר של התקף חרדה. התרגשות קיצונית הגורמת לעלייה באדרנלין. מחלת גבהים, היפוקסיה במטוסי נוסעים. גידולי יותרת המוח. חשיפה ממושכת לאוויר המזוהם בנוזלים הידראוליים. קטרקט חמור, הגורם להסרה של רוב שדה הראייה. מיגרנה. הרעלת כספית. מחסור בשינה. משקפות, טלסקופים ומיקרוסקופים גורמים לחוויה של ראיית מנהרה בשל העיצוב של הרכיבים האופטיים. תסמונת ראיית מחשב מדיה וקבצים בנושא ראיית מנהרה בוויקישיתוף ראיית מנהרה, באתר infomed ראיית מנהרה, באתר uclahealth הגדרת עיוור, באתר כל זכות רטיניטיס פיגמנטוזה (RP): לראות את העולם דרך צינור, באתר כללית הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
ברנדון ג'ונסון

ברנדון ג'ונסון (באנגלית: Brandon Johnson, נולד ב-27 במרץ 1976) הוא איש חינוך ופוליטיקאי מארצות הברית, המכהן כראש עיירית שיקגו החל ממאי 2023. משנת 2018 שימש כחבר במועצת עיריית שיקגו. ג'ונסון חבר במפלגה הדמוקרטית, ונחשב לפרוגרסיבי בדעותיו. ג'ונסון נולד באלגין, אילינוי (אנ'), למשפחה בת 9 ילדים. התחתן בגיל 22. השלים תואר ראשון בניהול משאבי אנוש וטיפול בנוער באוניברסיטת אורורה (אנ'), ותואר שני בהוראה באוניברסיטת אורורה. ג'ונסון עבד כמורה למדעי החברה בבתי ספר בשיקגו, והחל לפעול באיגוד המורים של שיקגו בשנת 2011. נטל חלק בארגון שביתת מורים בשיקגו בשנת 2012, ולאחר מכן היה פעיל בבחירות המקומיות. בשנת 2018 נבחר למועצת העיר, כאחד מנציגי מחוז קוק, והוביל מספר שינויי חקיקה בתחומי הדיור והחינוך. בשנת 2022 נבחר לכהונה נוספת. באוגוסט 2019 תמך ג'ונסון באליזבת וורן בבחירות המקדימות במפלגה הדמוקרטית. הוא התמודד בבחירות לראשות עיריית שיקגו בשנת 2023. במסע הבחירות הדגיש את הנושאים הבאים: הגדלת מימון ומשאבים לבתי ספר ציבוריים מענה לא-משטרתי לבעיות של ביטחון אישי וציבורי מיסוי מקרקעין למימון הטיפול בחסרי בית גידול של מיליארד דולר בהכנסות ממיסים, באמצעות מיסים מוגדלים על חברות תעופה, עסקאות פיננסיות, עסקאות נדל"ן גבוהות ובתי מלון. כמו כן הביע התנגדות נחרצת להפרטה של שירותים ציבוריים. ב-28 בפברואר זכה במקום השני בסיבוב הראשון, ועלה לסיבוב שני של הבחירות, מול פול ולאס (אנ'). ב-4 באפריל זכה בסיבוב השני, ונבחר לראשות עיריית שיקגו, במקום לורי לייטפוט. ג'ונסון ייכנס לתפקידו ב-15 במאי. סקרים מצאו שרוב המצביעים לג'ונסון נמנו בשכונות בעלות רוב שחור בחלק הדרומי והמערבי של העיר, וכן במספר שכונות של לבנים ושל היספנים בצפון-מערב העיר. ג'ונסון מתגורר בשכונת אוסטין (אנ'), במערב שיקגו. נשוי לסטייסי, ולהם שלושה ילדים. מדיה וקבצים בנושא ברנדון ג'ונסון בוויקישיתוף ברנדון ג'ונסון, ברשת החברתית פייסבוק ברנדון ג'ונסון, ברשת החברתית אקס (טוויטר) ברנדון ג'ונסון, ברשת החברתית אינסטגרם משי קורן, למסות את העשירים, לסגור את הגירעון: כך נבחר לשיקגו ראש עיר פרוגרסיבי, באתר TheMarker‏, 5 באפריל 2023.
מרינו (פירושונים)

האם התכוונתם ל... מרינו – גזע כבשים מריינו – נפה במוסקבה אישים: ביאטריס מרינו – פוליטיקאי פרואנית דן מרינו – שחקן פוטבול אמריקאי מיקל מרינו – כדורגלן ספרדי מרין מריאנו
מומתאז שאנטי

מומתאז שאנטי (28 במאי 1926 - 19 באוקטובר 1994) הייתה כוכבת קולנוע פופולרית מאוד בשנות ה-40 בקולנוע ההודי, וסרטה קיסמט (1943) נחשב לאחד הלהיטים הגדולים ביותר של הקולנוע ההינדי. מומתאז נולדה בשנת 1926 בדינגה, במחוז גוג'ראט במדינת פנג'אב בהודו הבריטית למשפחה מוסלמית פנג'בית. אמה של מומתאז נפטרה כשהייתה צעירה מאוד ודודתה טיפלה בה. דודה של מומתאז עודד אותה ללמוד שירה וריקוד. ולאחר מכן היא נסעה לכלכותה ועבדה בסוני קומהראן ב-1937. שאנטי החלה את הקריירה שלה בתחילת שנות השלושים בלאהור, בעבודה בתיאטרון מקומי. היא קיבלה תפקיד בסרט הפנג'בי מאנגטי (1942) והחלה להתפרסם בבומביי. עם הצלחתם של הסרטים בסנט (1942) וקיסמט (1943), בהם גילמה את תפקיד הנערה הנכה מול אשוק קומאר, הפכה שאנטי לאחת השחקניות הבכירות של הסרטים המדברים בבומביי. היא גם שיחקה את התפקיד הנשי בג'אר קי עיזאת (1948) בתור אשתו הסובלת של דיליפ קומאר. כמו שחקניות רבות בתקופתה, סגנון המשחק שלה היה מאוד תיאטרלי. קיסמט היה הלהיט הגדול ביותר בקריירה שלה. הסרט בכיכובם שלה ושל אשוק קומאר שבר את כל השיאים הקודמים בכל הקשור להכנסות בקופות. הוא רץ במשך שלוש שנים בקולנוע רוקסי של קולקטה. שיא זה נשבר 32 שנים מאוחר יותר על ידי "שוליי". באמצע שנות החמישים, לאחר חלוקת הודו, היא היגרה לפקיסטן יחד עם בעלה וואלי-סאהב. סאהב, שהתחיל את הקריירה שלו כסופר בתחילת שנות השלושים בלאהור, נהג לכתוב שירים וסיפורים ומאוחר יותר הפך לבמאי. בפקיסטן, בזמן שמומתאז שאנטי פרשה כדי להיות עקרת בית, סהאב ביים סרטים כגון גודי גודה ב-1956 ואחר כך את לוקאן מוטי וסוני קומרן. אף אחד מסרטיו לא הצליח בקופות. סאהב מת מאי ספיקת לב בשנת 1977. בנם זפאר איקבל הנו יוצר של סרטים תיעודיים, שעבד בעבר כמפיק במשרד המידע והשידור, של ממשלת פקיסטן. מומתאז שאנטי נפטרה בלאהור, פקיסטן ב-19 באוקטובר 1994. מומתאז שאנטי, במסד הנתונים הקולנועיים IMDb (באנגלית) מדיה וקבצים בנושא מומתאז שאנטי בוויקישיתוף Cineplot.com – Mumtaz Shanti – Profile & Filmography, web.archive.org, ‏2019-07-04 "Kismet: The biggest blockbuster before 'Sholay'". The Times of India. נבדק ב-6 באפריל 2021. {{cite web}}: (עזרה) Walli Sahab - Biography, IMDb (באנגלית אמריקאית) "Mumtaz Shanti - Filmography". MUVYZ. 23 בפברואר 2020. אורכב מ-המקור ב-23 בפברואר 2020. נבדק ב-23 בפברואר 2020. {{cite web}}: (עזרה)
Hi! Hi! Hi!

"Hi! Hi! Hi!" (בעברית: "הַי! הַי! הַי!") הוא שיר שהוקלט על ידי הזמרת-יוצרת הגרמנייה סנדרה, מתוך אלבום האולפן השני שלה, Mirrors (1986). הוא יצא לאור בספטמבר 1986, בהוצאת חברת התקליטים וירג'ין רקורדס, כסינגל השני מתוך האלבום. הוא זכה להצלחה במדינות אירופה בדומה לקודמיו. השיר הגיע למקום השני במצעד הסינגלים היווני. "Hi! Hi! Hi!" הופץ כסינגל השני מתוך אלבום האולפן השני של סנדרה, Mirrors, בסתיו 1986 במטרה לעזור בקידום המסחרי שלו ברחבי העולם. הוא זכה להצלחה מסחרית בין-לאומית, והגיע לעשירייה הפותחת בגרמניה, ולעשרים העליונים באוסטריה, צרפת ושווייץ. הוא גם הגיע בשיאו למקום האחד-עשר במצעד האוסטרי, ובגרמניה למקום ה-12. את הווידאו קליפ הרשמי של "Hi! Hi! Hi!" ביים דורו (רודי דולזל והנס רוסאכר). הקליפ נכלל באוספי ה-VHS של סנדרה Ten on One (The Singles) ו-18 Greatest Hits, שיצאו ב-1987 וב-1992, בהתאמה, וכן ב-The Complete History משנת 2003. רמיקס חדש לשיר נכלל ברטרוספקטיבה של סנדרה מ-2006, Reflections. תקליט 7 אינץ' A. "Hi! Hi! Hi!" – 3:31 B. "You'll Be Mine" –‏ 4:33 תקליט 12 אינץ' A. "Hi! Hi! Hi!" (גרסה מורחבת) – 3:31 B1. "You'll Be Mine" –‏ 4:33 B2. "Hi! Hi! Hi!" – 3:31 מידע על היצירה "Hi! Hi! Hi!" באתר מיוזיק בריינז מיכאל קרצו, הוברט קמלר, קלאוס הירשבורגר Release group “Mirrors” by Sandra - MusicBrainz, musicbrainz.org Sandra - Mirrors (באנגלית), נבדק ב-2023-04-08 "European Playlist Reports" "European Playlist Reports" "Top 3 in Europe" Sandra - Hi! Hi! Hi! (באנגלית), נבדק ב-2023-04-08 Sandra: Hi! Hi! Hi! (Music Video 1986), IMDb (באנגלית אמריקאית) Sandra - Ten On One (The Singles) (באנגלית), נבדק ב-2023-04-08 Sandra - 18 Greatest Hits (באנגלית), נבדק ב-2023-04-08 Sandra - The Complete History (באנגלית), נבדק ב-2023-04-08 Release group “Reflections” by Sandra - MusicBrainz, musicbrainz.org
Loreen

"Loreen" (בעברית: "לוֹרִין") הוא שיר שהוקלט על ידי הזמרת-יוצרת הגרמנייה סנדרה, מתוך אלבום האולפן השני שלה, Mirrors (1986). הוא יצא לאור בנובמבר 1986, בהוצאת חברת התקליטים וירג'ין רקורדס, כסינגל השלישי מתוך האלבום. הוא זכה להצלחה במדינות אירופה בדומה לקודמיו. השיר הגיע למקום הרביעי במצעד הסינגלים השוודי. השיר נכתב על ידי פרנק פיטרסון, מיכאל קרצו וקלאוס הירשבורגר, והופק על ידי קרצו וארמנד וולקר. הוא הופץ בנובמבר 1986 כסינגל השלישי מתוך אלבום האולפן השני של סנדרה Mirrors. התוכן של גרסאות ה-7" וה-12" זהים, כאשר "Loreen" הוא הסינגל היחיד של סנדרה משנות השמונים או התשעים שחסרה לו גרסה מורחבת. את הווידאו קליפ הרשמי של השיר ביים דורו (רודי דולזל והנס רוסאכר). הקליפ נכלל באוספי ה-VHS של סנדרה Ten on One (The Singles) ו-18 Greatest Hits, שיצאו ב-1987 וב-1992, בהתאמה, וכן ב-The Complete History משנת 2003. תקליטור 7 אינץ' A. "Loreen" –‏ 4:17 B. "Don't Cry (The Breakup of the World)" – 4:49 תקליטור 12 אינץ' A. "Loreen" –‏ 4:17 B. "Don't Cry (The Breakup of the World)" – 4:49 מידע על היצירה "Loreen" באתר מיוזיק בריינז מידע על היצירה "Loreen" באתר Discogs פרנק פיטרסון, מיכאל קרצו, קלאוס הירשבורגר Release group “Mirrors” by Sandra - MusicBrainz, musicbrainz.org Sandra - Mirrors (באנגלית), נבדק ב-2023-04-08 "European Playlist Reports" "European Playlist Reports" Wayback Machine, web.archive.org, ‏2012-08-24 Sandra – Loreen, נבדק ב-2023-04-08 Sandra - Loreen (באנגלית), נבדק ב-2023-04-08 Sandra: Hi! Hi! Hi! (Music Video 1986), IMDb (באנגלית אמריקאית) Sandra - Ten On One (The Singles) (באנגלית), נבדק ב-2023-04-08 Sandra - 18 Greatest Hits (באנגלית), נבדק ב-2023-04-08 Sandra - The Complete History (באנגלית), נבדק ב-2023-04-08
כריסטוף פון דוהנאני

כריסטוף פון דוהנאני (גרמנית: Christoph von Dohnányi; נולד ב-18 בספטמבר 1929) הוא מנצח גרמני. פון דוהנאני נולד בברלין. אביו, הנס פון דוהנאני, היה חסיד אומות העולם ומעורב בקשר העשרים ביולי לרציחתו של אדולף היטלר, ובשל כך הוצא להורג בידי הנאצים בשנת 1945. כריסטוף פון דוהנאני למד משפטים במינכן. עד מהרה עבר לבית הספר הגבוה למוזיקה ללמוד קומפוזיציה, פסנתר וניצוח. הוא קיבל את פרס ריכרד שטראוס מעיריית מינכן, ואחר כך נסע לאוניברסיטת פלורידה ללמוד אצל סבו, ארנסט פון דוהנאני. משרת הניצוח הראשונה שלו הייתה בתזמורת המוזיאון של פרנקפורט, תזמורת בית האופרה של פרנקפורט. הוא כיהן כמנהל מוזיקלי באופרה של ליבק, בתזמורת הסימפונית של גרמניה המערבית, ובבתי האופרה של פרנקפורט ושל המבורג. הוא היה המנהל המוזיקלי של תזמורת קליבלנד משנת 1984 עד 2002. בשנת 2005 חזר דוהנאני לגרמניה לקבל את משרת המנצח הראשי של תזמורת רדיו צפון גרמניה בהמבורג. כריסטוף פון דוהנאני מנצח בהופעות אורח עם תזמורות חשובות רבות ומרבה בהקלטות. מדיה וקבצים בנושא כריסטוף פון דוהנאני בוויקישיתוף כריסטוף פון דוהנאני, ברשת החברתית פייסבוק כריסטוף פון דוהנאני, ברשת החברתית אקס (טוויטר) כריסטוף פון דוהנאני, ברשת החברתית אינסטגרם כריסטוף פון דוהנאני, במסד הנתונים הקולנועיים IMDb (באנגלית) כריסטוף פון דוהנאני, באתר ספוטיפיי כריסטוף פון דוהנאני, באתר AllMusic (באנגלית) כריסטוף פון דוהנאני, באתר MusicBrainz (באנגלית) כריסטוף פון דוהנאני, באתר Discogs (באנגלית) כריסטוף פון דוהנאני, באתר Songkick (באנגלית)
עוגיות יין

עוגיות יין נאפות מקמח מצה מחמשת מיני דגן שעורבב ב"מי פירות", ולכן לא נחשבות לחמץ על פי פוסקים מסוימים. ככלל קמח מחמשת מיני דגן שהתערבב במים במשך למעלה מ-18 דקות, מבלי שלשו אותו, נחשב חמץ. לעומת זאת, אם עורבב הקמח מצות במי פירות הבצק אינו נחשב חמץ, גם אם הוא תופח וטעמו כטעם בצק חמץ. לצורך זה "מי פירות" כוללים: יין, דבש, שמן, חלב, מיץ פירות טבעי ועל פי פוסקים מסוימים גם ביצים.[דרוש מקור] בצק שהוכן בדרך זאת יכול לשמש להכנת מצה עשירה ובכלל זה גם עוגיות יין. עוגיות יין מסחריות נמכרות תחת השמות עוגיות פפושדו, עוגיות גטניו, עוגיות יין, או עוגיות מצה עשירה ונושאות חותמת "כשר לפסח" של גופים שונים. עוגיות יין מסחריות עשויות מקמח כשר לפסח ויין או מיץ ענבים. עוגיות יין ביתיות עשויות להכיל קמח רגיל, קמח מצה או קמח תפוחי אדמה ותוספות שונות כגון פתיתי קוקוס, שקדים טחונים, אגוזים ואף ביצים. המטבח היהודי המטבח היהודי בפסח חנן גרינוולד, אחת ולתמיד: מותר לאכול עוגיות יין בפסח?, באתר www.israelhayom.co.il נועם זיגדון, עוגיות יין לבן מעולות, באתר imaot.co.il (באנגלית) מתכון לעוגיות יין כשרות לפסח, באתר בחדרי חרדים עוגיות יין מדהימות, באתר בישולים מבית אסם
אבן משכית

איסור השתחוויה על אֶבֶן מַשְׂכִּית הוא מצוות לא תעשה מתוך תרי"ג מצוות, לפיה אסור להשתחוות על אבן, ואפילו לעבודת ה'. המונח "אבן משכית" מתייחס גם לבסיס אבן המונח לפני פסלים לצורכי השתחוויה. "לֹא-תַעֲשׂוּ לָכֶם אֱלִילִם, וּפֶסֶל וּמַצֵּבָה לֹא-תָקִימוּ לָכֶם, וְאֶבֶן מַשְׂכִּית לֹא תִתְּנוּ בְּאַרְצְכֶם, לְהִשְׁתַּחֲו‍ֹת עָלֶיהָ: כִּי אֲנִי ה', אֱלֹהֵיכֶם." ביהדות אסור להשתחוות על אבן משכית ב"פישוט ידיים ורגליים" (מצב שבו כל הגוף אופקי) אפילו לעבודת ה', חוץ מבבית המקדש. מדרבנן אסורה גם השתחוויה ללא פישוט ידיים ורגליים. בעת השתחוויה מלאה בבית כנסת בעל רצפת אבן (כמו שנעשה בראש השנה וביום כיפור), מכסים את הרצפה כדי שלא תהיה השתחוות על האבן. הנימוק שמביא הרמב"ם למצווה זו היא שמכיוון שהאבן משכית הייתה אמצעי לעבודת אלילים, הוא נאסר גם לעבודת ה'. הרש"ר הירש מביא הסבר אחר: ביהדות ההתמסרות לה' אינה לפי ראות העיניים, אלא על פי הוראות התורה. מוקד התורה היא מרכז בית המקדש, שכן היא נמצאת בתוך ארון הברית המונח בבית קודש הקודשים. השתחוויה מבטאת התמסרות מלאה לה' ועל כן המקום היחיד המותר בכך באופן מסודר הוא בית המקדש. מחוץ לבית המקדש מותר אמנם ביהדות להשתחוות לה', אך לא על מקום מיוחד, אבן המשכית, אלא על הארץ, המקיפה את בית המקדש. בכך נשמר המעמד של בית המקדש כמרכז התורה העולמי. הערך "אבן משכית", באתר אוצר הספרים היהודי השיתופי הערך "אבן משכית", במיקרופדיה תלמודית, באתר ויקישיבה מאמרים בנושא אבן משכית, באתר ספריית אסיף ויקרא כו, א ספרא בהר ו, ט הלכות עבודה זרה ו, ו פירוש רש"ר הירש על התורה הבהרה: המידע בוויקיפדיה נועד להעשרה בלבד ואין לראות בו פסיקה הלכתית.
אם ייפול הכוכב שלי

"אם ייפול הכוכב שלי" הוא סינגל שהוקלט על ידי הזמרת הישראלית אילנית. את השיר הוציאה לאור בשנת 1974 חברת התקליטים הד ארצי, והוא נכלל כרצועה החמישית באלבומה שירו שיר לשמש. את השיר כתב, הלחין ועיבד יאיר רוזנבלום בעקבות מלחמת יום הכיפורים. הוא התחרה בפסטיבל הזמר והפזמון 1974, והגיע למקום השני (אחרי הבלדה על ברוך ג'מילי). רוזנבלום, שהלחין שני שירים עבור התחרות, התערב עם חברו כי אם יכתוב שיר עבור אילנית, ותהינה בו שורות חוזרות שוב ושוב, הוא יזכה באחד משלושת המקומות הראשונים. את אילנית ליוו באירוע עוזי חיטמן ויגאל חרד. ב-6 במאי 1974 נכנס לראשונה למצעד הפזמונים השבועי של רשת ג' במקום השישי. ב-3 ביוני עלה למקום השני –המיקום הגבוה ביותר אליו הגיע. לבסוף, ב-15 ביולי יצא מהדירוג לאחר תשעה שבועות צעידה רצופה. מילות השיר, באתר שירונט שירו שיר לשמש באתר סטריאו ומונו אם ייפול הכוכב שלי, יאיר רוזנבלום אם ייפול הכוכב שלי, פזמונט
נמל התעופה הבין-לאומי נלסון מנדלה

נמל התעופה הבין-לאומי נלסון מנדלה (בפורטוגזית: Aeroporto Internacional Nelson Mandela) הידוע גם בשם נמל התעופה הבין-לאומי פראיה, הוא נמל התעופה של האי סנטיאגו בכף ורדה. הנמל נפתח באוקטובר 2005, והוא החליף את נמל התעופה הבין-לאומי הישן פרנסיסקו מנדס. הנמל ממוקם כ-3 ק"מ צפונית מזרחית למרכז העיר פראיה בחלק הדרום מזרחי של האי סנטיאגו. הטיסה הראשונה הייתה ב-6 באוקטובר 2005 מסאל. על אף שהנמל משרת את עיר הבירה והעיר הגדולה ביותר, פראיה, וכן את האי סנטיאגו, נמל התעופה הבין-לאומי העמוס ביותר של כף ורדה הוא נמל התעופה הבין-לאומי אמילקר קברל הממוקם באי הקטן יותר סאל. בינואר 2012 הכריזה של ממשלת כף ורדה כי שמו של נמל התעופה הבין-לאומי פראיה שונה על שם נשיא דרום אפריקה לשעבר נלסון מנדלה. אתר האינטרנט הרשמי של נמל התעופה הבין-לאומי נלסון מנדלה מדיה וקבצים בנושא נמל התעופה הבין-לאומי נלסון מנדלה בוויקישיתוף "Cape Verde Names Airport After Nelson Mandela". All Africa.com. נבדק ב-31 בדצמבר 2013. {{cite web}}: (עזרה)
כשקיבלו את התורה

"כשקיבלו את התורה" הוא סינגל שהוקלט על ידי הזמרת הישראלית אילנית. את השיר הוציאה לאור בשנת 1974 חברת התקליטים הד ארצי, והוא נכלל כרצועה השביעית באלבומה שירו שיר לשמש. "כשקיבלו את התורה" נכתב והולחן על ידי לאה נאור ונורית הירש, שעבדה עם אילנית ביצירות עבר, דוגמת "אי שם", "ושוב אתכם", "חמסין בגן חיות", "יחד לתמיד", "ללכת שבי אחרייך" ו"רינגולי". השיר מדבר על הסיפור המקראי מעמד הר סיני בו עם ישראל קיבל את תורת אלוהים מידי משה. ב-9 בספטמבר 1974 נכנס לראשונה למצעד הפזמונים השבועי של רשת ג' במקום ה-16. ב-4 בנובמבר עלה למקום השני – המיקום הגבוה ביותר אליו הגיע. לבסוף, ב-2 בדצמבר יצא מהדירוג, לאחר תשעה שבועות צעידה רצופה. מילות השיר, באתר שירונט שירו שיר לשמש באתר סטריאו ומונו כשקיבלו את התורה, פזמונט
אהבה אחת קטנה

"אהבה אחת קטנה" הוא סינגל שהוקלט על ידי הזמרת הישראלית אילנית, כאשר הוא נכתב והולחן על ידי רחל שפירא ונורית הירש. את השיר הוציאה לאור בשנת 1974 חברת התקליטים הד ארצי, והוא נכלל כרצועה השמינית באלבומה של הזמרת "שירו שיר לשמש". ב-12 בפברואר 1975 הוצג כמועמד לכניסה למצעד הפזמונים העבריים השבועי. בשבוע שלאחר מכן נכנס למצעד במקום ה-21. ב-23 באפריל עלה למקום השני – המיקום הגבוה ביותר אליו הגיע. לבסוף, ב-27 במאי יצא מהדירוג לאחר שנים-עשר שבועות צעידה רצופה. במצעד השנתי דורג במקום ה-11 – שירה היחידי של אילנית בדירוג. עם זאת, היא עדיין קיבלה את תואר "זמרת השנה" בפעם החמישית ברציפות. מילות השיר, באתר שירונט אהבה אחת קטנה, בביצוע אילנית, סרטון באתר יוטיוב מידע על היצירה "אהבה אחת קטנה" באתר מיוזיק בריינז המצעד השבועי של קול ישראל מתאריך 12 בפברואר 1975. פזמונט המצעד השבועי של קול ישראל מתאריך 19 בפברואר 1975. פזמונט המצעד השבועי של קול ישראל מתאריך 23 באפריל 1975. פזמונט המצעד השבועי של קול ישראל מתאריך 27 במאי 1975. פזמונט
אי בוק

האם התכוונתם ל... eBook – ספר אלקטרוני iBook – מחשב נייד של חברת אפל
בואו ונשיר ביחד

"בואו ונשיר ביחד" הוא אלבום האולפן התשיעי של הזמרת הישראלית אילנית. את האלבום הוציאה לאור בשנת 1975 חברת התקליטים התקליט חיפה, זאת לאחר שאלבומה הקודם, שירו שיר לשמש, יצא תחת הד ארצי. רוב שירי האלבום מיועדים לילדים, כמו "בשנה הבאה" ו"אחותי הקטנה". בואו ונשיר ביחד באתר סטריאו ומונו
פלורידה (SSGN-728)

פלורידה (SSBN-728/SSGN-728; באנגלית: USS Florida), היא צוללת גרעינית מסדרת אוהיו בצי השישי של צי ארצות הברית והיא נקראת על שם מדינת פלורידה. החוזה לבנייתה הוענק לחטיבת כלי השייט החשמליים של ג'נרל דיינמיקס בגרוטון, קונטיקט, ב-28 בפברואר 1975 והשדרית שלה הונחה ביום המאתיים לעצמאות ארצות הברית, 4 ביולי 1976. שמה ניתן לה על ידי מזכיר הצי ב-19 בינואר 1981. פלורידה הושקה ב-14 בנובמבר 1981. ב-21 בינואר 1983 הצוללת נכנסה לשירות והצוות עלה לסיפונה. הצוללת יכולה לשאת 154 טילי טומהוק, לטווח של 2,500 ק"מ ועם ראש נפץ של 450 ק"ג. ב-2011 הצוללת השתתפה בתקיפה הצבאית הבין-לאומית בלוב שיגרה יותר מ-100 טילי טומהוק ליעדים בלוב, במלחמה שבה הופל משטר מועמר קדאפי - וזו הייתה הפעם הראשונה שבה צוללת "אוהיו" השתתפה במלחמה. ב-6 בנובמבר 2023 במהלך מלחמת חרבות ברזל הצוללת נשלחה לאזור המזרח התיכון לקרבת ישראל, שטח הנמצא בתחום אחריותו של פיקוד מרכז האמריקאי. ב-12 בינואר 2024 לאחר שהחות'ים בתימן פגעו בספינות סחר ואיימו על נתיבי השייט הבינלאומיים בים סוף השתתפה הצוללת בתקיפה האווירית בתימן לצד חיל האוויר המלכותי בתקיפה של עשרות מטרות בבירה צנעא, כולל שדה התעופה, וכן בחודיידה ובערים נוספות. מדיה וקבצים בנושא פלורידה בוויקישיתוף אסף רוזנצוייג, ‏המסר של ארה"ב לאיראן וחיזבאללה: נתערב צבאית אם תפתחו במתקפה, באתר ‏מאקו‏, 6 בנובמבר 2023 איתמר אייכנר, בתעלת סואץ, עם 154 טילי טומהוק: צוללת גרעינית אמריקנית הגיעה לאזור, באתר ynet, 5 בנובמבר 2023
פריזיאן (פירושונים)

פריזיאן - יליד או תושב פריז. האם התכוונתם ל... פריזיאן – גזע של סוסים "קרי מזג" שמקורו באזור פריזיה שבהולנד. כף פריזיאן – כף ייעודית בעלת ראש עגול ליצירת עיגולים עבור קינוחים. רוטב פריזיאן – רוטב במטבח הצרפתי שמבוסס על רוטב ולוטה לו מוסיפים חלמוני ביצים, שמנת ומיץ לימון. הולשטיין ידוע גם כהולשטיין פריזיאן - זן של בקר שמקורו בפריזלנד. לה פריזיאן – עיתון יומי צרפתי. ראו גם: פריזיה – אזור המשתרע לאורך החוף הדרום מזרחי של הים הצפוני בהולנד מזרחה לכיוון דנמרק פריזים – קבוצה של אנשים החיים בפריזיה על חוף הים הצפוני בהולנד ובגרמניה, שמכּירות בהם כמיעוט לאומי. פריזית – שפה גרמאנית המדוברת על ידי חצי מיליון מחברי קבוצה אתנית גרמאנית קטנה המכונים פריזים.
פרופאן

פרופאן (שם מדעי: Propane) הוא אלקאן בעל שרשרת של שלושה פחמנים. נוסחת המבנה הכימי שלו היא C3H8. מסתו המולרית היא 44 גרם למול. בשל תגובת הבעירה האקסותרמית שלו, משמש הפרופאן כמקור חום למנועים ולגרילים וכגז הבישול בבית (ראו שימושים). לרוב, נדחס הפרופאן למצב נוזלי על מנת לייעל את השימוש בו. הפרופאן נמצא בגז טבעי ומופק לרוב בתהליך זיקוק הנפט. שמו של הפרופאן נגזר מהשם של החומצה פרופיאונית. הפרופאן זוהה לראשונה על ידי האדם כמרכיב בבנזין בשנת 1910. פעמים רבות, נמכר הפרופאן במצב נוזלי ומעורבב עם פרופילן, בוטאן ובוטילן (וליצירת ריחו המוכר של גז הבישול מוסיפים חומר הנקרא אתאנתיול). תערובת זו נקראת גז פחמימני מעובה (באנגלית Liquid Petroleum Gas או LPG). הפרופאן משמש בעיקר כמקור אנרגיה, בגלל האנרגיה הרבה שניתן להפיק משריפתו (כ-2,220 קילוג'אול למול). מבין שימושיו הנפוצים של הפרופאן ישנם שימוש לבישול בשר בגריל, גז בישול בבתים, בשטח, הפרופאן משמש כמרכיב העיקרי של הגזייה לבישול בשטח (לפעמים, הבוטאן משמש כגז העיקרי מכיוון שתכונותיו הכימיות יותר מתאימות לתנאי שטח). בנוסף לבישול בבית, הפרופאן משמש גם לחימום, לייבוש כביסה, ולשימושים אחרים הצורכים חום. כיום, הפרופאן נצרך יותר ויותר להנעת כלי רכב. הפרופאן מפעיל במדינות מסוימות, קטרים, אוטובוסים, מלגזות, ומוניות. בארצות הברית, 190,000 כלי רכב ו-450,000 מלגזות פועלים על פרופאן להנעה. הפרופאן משמש כמרכיב במנגנוני תרסיסים. השימוש בפרופאן לצורך הפעולה הזאת הוגבר מאוד אחרי האיסור על שימוש בגזי ה-CFC. הפרופאן נמצא גם בתערובת גזים הנקראת "גז ירוק" המניע את הקליעים בחלק מנשקי האיירסופט. הפרופאן הוא חומר גלם בתעשיית הפטרוכימיה. בחלק מהלהביורים, הפרופאן הוא חומר הדלק. הפרופאן לא נוצר כתוצר הרצוי, אלא כתוצר לוואי של שני תהליכים: עיבוד גז טבעי, וזיקוק נפט. תהליך העיבוד של הגז הטבעי כרוך בהפרדה של בוטאן ופרופאן מהמרכיבים האחרים של הגז הטבעי. בנוסף, מזקקות נפט מפיקות פרופאן בתהליכי הפקת בנזין וסולר. מדיה וקבצים בנושא פרופאן בוויקישיתוף פרופאן, באתר אנציקלופדיה בריטניקה (באנגלית) כרטיס בטיחות בינלאומי מס' 0319 איגוד הפרופאן הלאומי (ארצות הברית) ארגון הפרופאן הלאומי (קנדה) הרשות הארופאית לכימיקאלים